
A kavaró dörzshegesztés szerszámának fejlesztési lehetőségei alumínium ötvözetek esetében

A kavaró dörzshegesztés, a hegesztési technológiák között egy új, még kevésbé kiaknázott terület, mely sokoldalú alkalmazása mellett, energiatakarékos, és környezetbarát lehetőségeket is kínál. A technológia fejlesztése leginkább a hagyományos olvadásos hegesztéssel nehezen hegeszthető fémek, mint például az alumínium ötvözetek hegesztését teszi lehetővé. Kedvező tulajdonságai miatt, az alumínium és ötvözeteire az elmúlt években jelentősen megnövekedett a kereslet, mivel mechanikai tulajdonságai közel azonosak a hagyományos szerkezeti acélokéhoz, viszont tömegük megközelítőleg azok egyharmada. A felsorolt tényezők kihasználásával jelentős gazdasági és technológiai fejlődésre lehet szert tenni, így a dörzshegesztés technológiájának fejlesztése manapság kulcsfontosságú feladattá vált.
A technológia fejlesztése közben számos paramétert figyelembe kell venni, melyek befolyásolhatják a hegesztési varrat minőségét. A végeredményt befolyásoló technológiai tényezők mellett fontos kiemelni, hegesztendő anyagminőséget. Jelen kutatómunka során a hegesztendő próbalemezek anyagminősége 5053 megnevezésű alumínium ötvözet. A kutatás során keresem az optimális szerszám geometriát, - hegesztési beállításokat, - a varrat minőségének roncsolásos és roncsolásmentes anyagvizsgálatával. A kapott eredmények segítségével fogom értékelni, következtetéseket vonni az új szerszámgeometriák alkalmazhatóságáról.
Kutatásom célja, hogy a hegeszteni kívánt anyagokhoz kifejlesszek egy ideális szerszámot, felderítsem a lehetséges, még nem vizsgált változókat. A kutatásba jelen korunk legdinamikusabban fejlődő gyártási eljárása, a 3D fémnyomtatás is beintegrálásra kerül. Az FSW- szerszámok gyártása forgácsolással készül (szubtraktív gyártással), de abban az esetben, ha komplex tű és váll geometriát kívánunk létrehozni csak additív gyártás jöhet szóba, mivel a 3D fémnyomtatással tér nyílik az összetett, forgácsolás szempontjából túl bonyolultnak tekinthető elemek kivitelezésére is, mely többek között gazdasági szempontból is előnyt jelent.



